जाति दा साहित्य जाति-संस्कृति दी खास अपनी हैसियत दी पन्छान बी करांदा ऐ ते अपनी कल्पनाशक्ति, कला-कौशल, सम्प्रेषन शक्ति कन्नै समाजी जीवन गी प्रभावत करियै उसी अर्थ बी दिंदा ऐ। साहित्य समाजी चेतना बी पैदा करदा ऐ ते नैतिक शिक्षा बी दिंदा ऐ। साहित्य माह्‌नु जीवन ते ओह्‌दियें पेचीदगियें गी समझने च मदद दिंदा ऐ ते सच्चाई दा नमां बोध करांदा ऐ। पर अफसोस कन्नै आक्खना पौंदा ऐ जे डोगरी समाज च साहित्य दे प्रति उदासीनता, उपेक्षा बहुत ज्यादा ऐ। जम्मू दा निकलने आह्‌लियें अखबारें-पत्रिकाएं च साहित्य, दे बारे च घट गै किश मिलदा ऐ-ज्यादा सियासत, मारधाड़ दियां खबरां, आर्थक मामलें बारै किश, किश सिनमा, फैशन, शखसियतां बगैरा। अंग्रेज़ी, हिन्दी उर्दू च प्रिंट मीडिया दी जिम्मेवारी बनदी ऐ जे ओह् समाज च डोगरी साहित्य बारै जानकारी साहित्य दे म्हत्तव दी समझ दा संचार करने च हत्थ बटान। स्कूलें च डोगरी दी पढ़ाई ते डोगरी माध्यम च पढ़ाई आस्तै जोरदार मुहिम चलनी चाहिदी। बुक कल्बें, पुस्तकालयें, वाचनालयें दा प्रसार करियै उत्थै डोगरी कताबें-रसालें अखबारें गी पढ़ने दा प्रबन्ध होना चाहिदा। होर बी मता किस होई सकदा ऐ। सारें कोला जरूरी एह् बी ऐ जे डोगरे पढ़े-लिखे दे लोक, डोगरी च गल्ल करने च फखर महसूस करन, भासा दा सम्मान करन। जे अस आपूं आपनी मातृभाशा दा आदरमान नेईं करगे ते दुए साढ़ी भाषा दी कि’यां इज्जत करङन।